Ringkøbing-Skjern Kommune er havnet i ombudsmandens søgelys, efter at kommunen har revet et hus ned, uden at ejeren var klar over, hvornår det ville ske.

Husejeren havde fået at vide, at huset skulle rives ned, fordi det var for gammelt og faldefærdigt, men han havde ikke fået at vide hvornår. Og derfor har ombudsmanden taget sagen op.

- Den private ejendomsret og privatlivets fred er grundlæggende rettigheder, der er beskyttet både i grundloven og i menneskerettighedskonventionerne, siger ombudsmand Jørgen Steen Sørensen.

Husejeren, hvis ejendele blev ødelagt, da huset blev revet ned, har ifølge ombudsmandens oplysninger flere gange tilbudt kommunen at renovere huset.

Huset blev revet ned 12. december sidste år, men beslutningen om, at det skulle ske, blev truffet tilbage i august 2010.

Netop det lange forløb har efter ombudsmandens vurdering givet husejeren grund til at håbe, at huset måske ikke ville blive revet ned alligevel.

Jørgen Steen Sørensen beder derfor nu kommunen udtale sig om "sine overvejelser om", hvorvidt den skulle have sikret sig, at husejeren vidste, at huset ville blive revet ned 12. december.

Ringkøbing-Skjern Kommune har forklaret, at den mente, at det var den private entreprenør, der var hyret til at rive huset ned, der skulle have fortalt husejeren, hvilken dato det ville ske.

Jørgen Steen Sørensen vil gerne vide, hvilken lovhjemmel kommunen mener at have til at overlade det ansvar til en privat entreprenør. Entreprenøren har i øvrigt udtalt til et lokalt dagblad, at han ikke vidste, at huset blev revet ned mod ejerens vilje.

Ønskede at bevare huset

Ejeren af huset var godt selv klar over, at det var i dårlig stand, men han havde flere gange tilbudt kommunen at renovere det, fremgår det af papirer fra ombudsmanden. Husejeren ønskede at bevare huset, så han kunne have glæde af det og omgivelserne i sit otium.

Ombudsmanden går ikke ind i spørgsmålet om, hvorvidt huset skulle rives ned eller ej, men han ønsker at undersøge, om kommunen har orienteret borgeren godt nok.

Folketingets Ombudsmand er jurist og valgt af Folketinget til at behandle klager over offentlige myndigheder. Han kan også selv undersøge sager, som det altså kommer til at ske med huset i Ringkøbing-Skjern Kommune.

Ombudsmanden har ikke taget stilling til sagen endnu. Det vil han først gøre, når han har modtaget kommunens bemærkninger til sagen.